b'\n_START_ARTICLE_\nSirkkahaukka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAikuinen sirkkahaukka painaa 214\xe2\x80\x93388 grammaa ja on 34\xe2\x80\x9338 senttimetri\xc3\xa4 pitk\xc3\xa4. Siipiv\xc3\xa4li on 94\xe2\x80\x93100 senttimetri\xc3\xa4. Naaras on huomattavasti koirasta suurempi._NEWLINE_Sirkkahaukka muistuttaa ulkon\xc3\xa4\xc3\xb6lt\xc3\xa4\xc3\xa4n etel\xc3\xa4nsirkkahaukkaa ja vihelt\xc3\xa4j\xc3\xa4hiirihaukkaa. Sen p\xc3\xa4\xc3\xa4 ja rinta ovat vaaleanharmaat, siivet ja pyrst\xc3\xb6 puolestaan mustat tai tummanharmaat. Siivet ovat kapeat ja ter\xc3\xa4v\xc3\xa4k\xc3\xa4rkiset. Jalat ovat keltaiset tai oranssit. Silm\xc3\xa4t ovat aikuisilla yksil\xc3\xb6ill\xc3\xa4 punaiset, nuorilla harmaammat.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nSirkkahaukka pesii Pohjois-Amerikassa Yhdysvaltojen etel\xc3\xa4osissa ja talvehtii Etel\xc3\xa4-Amerikassa Etel\xc3\xa4-Brasiliassa, It\xc3\xa4-Boliviassa, Pohjois-Argentiinassa ja Paraguayssa. Ne muuttavat 200\xe2\x80\x93300 yksil\xc3\xb6n parvissa, jotka l\xc3\xa4htev\xc3\xa4t liikkeelle syyskuussa.b Laji viihtyy avoimissa metsiss\xc3\xa4, preerioilla ja jokien varsilla kasvavissa metsiss\xc3\xa4, varsinkin lehdoissa.\n_START_SECTION_\nElintavat\n_START_PARAGRAPH_\nVanhin tunnettu sirkkahaukka on el\xc3\xa4nyt 11-vuotiaaksi. Sirkkahaukat ovat sosiaalisia ja liikkuvat usein ryhmiss\xc3\xa4. Yksi hiirihaukka liikkuu elinalueelleen 3\xe2\x80\x9320 (keskim\xc3\xa4\xc3\xa4rin 14) kilometri\xc3\xa4.\n_START_SECTION_\nPesint\xc3\xa4\n_START_PARAGRAPH_\nSirkkahaukkojen paritteluaika on touko\xe2\x80\x93hein\xc3\xa4kuussa. Haukka rakentaa tikuista ja pienist\xc3\xa4 oksista ison ja litte\xc3\xa4n pes\xc3\xa4n 3\xe2\x80\x9330 metrin korkeudelle puuhun, mutta se voi k\xc3\xa4ytt\xc3\xa4\xc3\xa4 my\xc3\xb6s vanhoja variksen pesi\xc3\xa4. Naaras munii pes\xc3\xa4\xc3\xa4n 1\xe2\x80\x933, yleens\xc3\xa4 kaksi, sinivalkoista munaa. Samaa pes\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 useana vuonna. Poikasia ruokitaan hy\xc3\xb6nteisill\xc3\xa4, ja emot ovat harvoin poissa pes\xc3\xa4lt\xc3\xa4 yli minuuttia. Emot puolustavat poikasia aggressiivisesti. Poikasia ruokitaan v\xc3\xa4hint\xc3\xa4\xc3\xa4n kuuden viikon ajan. Ne oppivat lent\xc3\xa4m\xc3\xa4\xc3\xa4n 30\xe2\x80\x9335 vuorokauden ik\xc3\xa4isin\xc3\xa4 ja l\xc3\xa4htev\xc3\xa4t pes\xc3\xa4st\xc3\xa4 noin kymment\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin. P\xc3\xb6ll\xc3\xb6t, haukat, oravat ja pesukarhut sy\xc3\xb6v\xc3\xa4t munia, ja vain noin kaksi kolmasosaa munista selvi\xc3\xa4\xc3\xa4 aikuisiksi linnuiksi. Sirkkahaukka saavuttaa sukukypsyyden kaksivuotiaana. Laji on yksiavioinen.\n_START_SECTION_\nRavinto\n_START_PARAGRAPH_\nSirkkahaukka sy\xc3\xb6 p\xc3\xa4\xc3\xa4asiassa hy\xc3\xb6nteisi\xc3\xa4, kuten sudenkorentoja ja hein\xc3\xa4sirkkoja, jotka se nappaa lennosta. Se sy\xc3\xb6 my\xc3\xb6s lepakoita, liskoja, pieni\xc3\xa4 k\xc3\xa4\xc3\xa4rmeit\xc3\xa4, pikkulintuja, sammakoita ja kaloja. Se saalistaa keskim\xc3\xa4\xc3\xa4rin 400 metrin et\xc3\xa4isyydell\xc3\xa4 pes\xc3\xa4st\xc3\xa4\xc3\xa4n. Se voi sy\xc3\xb6d\xc3\xa4 saalista lennossa.'